450 kg-man: ‘Hy het sy waardigheid verloor’Corrie Le Grange. Foto: Verskaf Shammy Rademeyer, Le Grange se jarelange verloofde, het Donderdag aan Maroela Media gesê hy is ŉ baie trotse man wat verkies om sy persoonlike lewe so privaat as moontlik te hou. “Hy het deur hierdie ding al sy waardigheid verloor. Ons het baie negatiewe reaksie van mense gekry en mense wat hom lelike goed toegesnou het. Ek kan net dink dat ons [rekenaarsagteware] besigheid ook hieronder sal ly.” Maroela Media het vroeër berig Le Grange was vir dae op soek na ŉ staatshospitaal wat sou kans sien om hom te behandel. Volgens Rademeyer is hy by talle staatshospitale weggewys omdat hulle nie beddens gehad het wat sy gewig kon dra nie. Le Grange is Woensdagmiddag uiteindelik na die Charlotte Maxeke- akademiese hospitaal geneem, nadat hy ŉ versterkte bed by ŉ private maatskappy gehuur het wat hy saamgeneem het hospitaal toe. Rademeyer het gesê dat haar verloofde aan askites, ŉ seldsame siekte, ly. Askites veroorsaak abnormale ophoping van vog in die buikholte wat lei tot aansienlike gewigstoename en skade vir die organe kan inhou. “Ons het so drie maande terug begin agterkom dat Corrie vinnig baie gewig optel. Ons het hom by die dokter gehad, maar niemand het geweet wat fout is nie. Hy het binne drie maande om en by 200 kg opgetel,” het sy gesê. Volgens Rademeyer was Le Grange vir die afgelope drie weke in die huis vasgekeer omdat die gewig veroorsaak het dat hy nie meer self kon loop nie. Hy het sedertdien ook erge pyn ervaar en is vir borspyn behandel toe hy in die hospitaal opgeneem is. “Die ondersteuning wat ons van sekere lede van die publiek gekry het was regtig ongelooflik. Ons wil baie dankie sê vir elke boodskap van bemoediging en raad wat ons ontvang het en veral vir Emer-G-Med-ambulansdienste wat ons heeltyd bygestaan het,” het sy gesê. “Die grootste dankie gaan aan Linda McKenzie [van die Edenvale-gemeenskapspolisiëringforum]. Ek weet nie wat ons sonder haar sou doen nie. Ek kan nie vir haar genoeg dankie sê nie.” Rademeyer het gesê Le Grange ontvang tans uiters goeie behandeling en dat hulle hoopvol is dat hy volkome sal herstel. Lees alle vorige berigte oor Corrie le Grange op Maroela Media.